Na podlagi 5. člena splošnega pravilnika o športnih tekmovanjih slepih in slabovidnih Slovenije je sekcija za šport dne 23. 10. 2006 sprejela
Tehnični pravilnik za organizacijo in izvajanje tekmovanja v alpskem smučanju

SPLOŠNE OPREDELITVE

1. člen

Z določbami tega pravilnika se ureja in določa organizacija in izvedba prvenstva Zveze društev slepih in slabovidnih Slovenije (v nadaljnjem besedilu: ZDSSS) v alpskem smučanju. 

2.člen

Prvenstvo poteka v skladu s splošnim pravilnikom o športnih tekmovanjih slepih in slabovidnih Slovenije ter po določbah tega pravilnika.

3. člen

Na prvenstvu ZDSSS lahko sodeluje neomejeno število tekmovalcev iz MDSS, ZSSM ali drugi slepi in slabovidni tekmovalci, ki so pravočasno vložili svojo prijavo.

TEKMOVANJE

4. člen

Tekmovanje je posamično. Tekmuje se v vseh kategorijah v skladu s 7. členom in 3. odstavkom 11. člena splošnega pravilnika o športnih tekmovanjih slepih in slabovidnih Slovenije.

Tekmovalci v kategoriji B1 morajo biti opremljeni z nepresojnimi očali. Tekmovalci v kategorijah B1 in B2 morajo imeti vodnika/spremljevalca.

5. člen

Na prvenstvu ZDSSS se tekmuje v veleslalomu, ki je prilagojen sposobnostim tekmovalcev po kategorijah in starosti. 
Tekmovališče

6. člen

Tekmovanje poteka na urejenem smučišču, ki ima primerno strmino in dolžino. Vozi se dve vožnji.
V primeru da se časi (rezultati) merijo elektronsko, vodnik-spremljevalec ne sme peljati niti skozi start niti skozi cilj.

7. člen

V kategorijah B1 in B2 vozi vodnik-spremljevalec pred tekmovalcem in ga usmerja z glasom ali drugo brezžično sprejemno oddajno povezavo za vodenje. Dovoljena je uporaba zvočnika.   

Tekmovalci in vodniki-spremljevalci morajo obvezno nositi čelado. 

8. člen

Prvenstvo ZDSSS se izvede v času od januarja do prve polovice marca. 

Sodniki
9. člen

Na tekmovanju morata biti prisotna vsaj dva sodnika z licenco Smučarske zveze Slovenije in drugo pomožno osebje.

10. člen

Izvajalec mora zagotoviti dežurno zdravstveno službo oziroma prvo pomoč.

11. člen

Vse morebitne bonitete in koristi, ki izhajajo iz nastopanja, in doseženih uspehov, lahko uveljavlja le prijavitelj, ki  tekmovalce tudi (so)financira. 

PREHODNE IN KONČNE DOLOČBE

12. člen

Tehnični pravilnik začne veljati naslednji dan po sprejemu na seji sekcije za šport pri ZDSSS.

Ljubljana, 23. 10. 2006

Predsednik sekcije za šport pri ZDSSS:

Anton Tonček Kos, l. r.

